Diari Oficial de la Generalitat Valenciana


Sumari del DOGV 2983, del 02-05-1997 (1997/7237)

ORDRE de 18 d'abril de 1997 de la Conselleria d'Agricultura, Pesca i Alimentació, per la qual es regulen ajudes per a reestructuració de vinya en la Comunitat Valenciana.
--------------------------------------------------------------------------------------------------------------------------------------------------------------------------

### Dades del document

Número de DOGV
:   2983

Data del DOGV
:   02-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7237


Data del document
:   18-04-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 18 d'abril de 1997 de la Conselleria d'Agricultura, Pesca i Alimentació, per la qual es regulen ajudes per a reestructuració de vinya en la Comunitat Valenciana.   
Durant els últims anys, l'escassesa de pluges en la Comunitat Valenciana ha estat anormalment persistent i molt aclaparadora. La continuada sequera ha fet que els cultius, sobre tot els de secà, es ressentiren de manera molt sensible i es perderen un alt percentatge de les collites en la totalitat de les comarques. Fins i tot, s'ha perdut part de les plantes. La vinya s'ha vist afectada fins el punt que un alt percentatge de ceps han anat perdent vigor progressivament any rere any fins esgotar-se i perdre la capacitat de recuperació.  
D'altra banda, el sector vitivinícola ha fet esforços per millorar les instal·lacions dels cellers a fi de millorar la qualitat dels vins. La falta de producció de raïm pot provocar greus pèrdues per a aquest sector en haver de fer front als costos d'amortització de les inversions realitzades, més greu encara si es té en compte la superfície de vinya abandonada amb primes concedides d'acord amb el Reglament (CEE) 1.442/1988.  
La vinya és el cultiu predominant en moltes comarques. És difícil trobar alternatives a aquest cultiu. Per tant, és necessari que la vinya siga rendible perquè l'activitat d'aquestes comarques es mantinga si se'n vol evitar el despoblament.  
A fi de millorar la vinya és necessari, entre altres mesures, substituir les varietats de menor qualitat per altres recomanades, adaptar el marc de plantació a la mecanització racional de les operacions de cultiu i utilitzar portaempelts adequats.  
Finalment, atès que la majoria dels viticultors estan associats a cellers cooperatives i com que hi ha experiència favorable en actuacions col·lectives de reestructuració de vinya sobre la base del Reglament (CEE) 458/1980), seria convenient orientar i dur a terme les actuacions de manera col·lectiva.  
Per tot això i tenint en compte la legislació vigent sobre el sector vitivinícola, especialment els reglaments (CEE) 822/1987 i 3.800/1981, modificat pel Reglament (CE) 3.255/1094, i d'acord amb l'article 47 de la Llei d'Hisenda Pública de la Generalitat Valenciana, de 26 de juny de 1991,  
ORDENE  
Article 1. Beneficiaris  
S'estableixen ajudes públiques per a titulars d'explotacions vitícoles que s'acullen a projectes d'operacions col·lectives de reestructuració de les seues vinyes actuals destinades a la producció de raïm per a vinificació segons les condicions que es determinen en aquesta ordre.  
1. Les vinyes que s'acullen a aquestes ajudes han d'estar legalment establertes en la Comunitat Valenciana i han d'haver estat afectades sensiblement per la sequera.  
2. Es procedirà a l'arrancada de la totalitat dels ceps de la parcel·la agrícola.  
3. La replantació es realitzarà en la mateixa parcel·la o en un altra parcel·la utilitzant els drets de plantació de la primera i sempre que la segona no ultrapasse la capacitat productiva de la primera i complisca les condicions de sòl i clima adequats per a produir vi de qualitat.  
4. S'utilitzaran varietats classificades com a recomanades conformement s'indica en el Reglament (CEE) 3.800/1981, modificat pel Reglament (CE) 3.255/1994.  
També, amb l'informe tècnic previ favorable, podran utilitzar-se determinades varietats autoritzades que, tenint en compte les característiques de la parcel·la, donen vins de qualitat i tinguen rendiments iguals o inferiors a les varietats actualment establertes, segons s'estableix en l'apartat 2 de l'article 7 del Reglament (CEE) 822/1987. Entre aquestes varietats s'inclouen: cabernet sauvignon, merlot, chardonnay, pinot noir i altres que en un futur es determinen atès que reuneixen aquestes condicions.  
Les parcel·les reestructurades deuran quedar cultivades de deu anys des de la certificació del empelt, excepte que per causa major es justifique el seu arrancament.  
Tindran preferència les sol·licituds que contemplen la concentració de parcel·les de vinya.  
La superfície de la parcel·la agrícola reestructurada serà d'una hectàrea.  
Excepcionalment, es podran admetre parcel·les inferiors sempre que amb la vinya que s'instal·le es reduïsca l'erosió.  
Article 2. Projecte d'operacions col·lectives  
Es considera projecte d'operacions col·lectives de reestructuració de vinya qualsevol projecte de replantacions de vinya efectuat pels agricultors en el marc d'un conveni obligatori establert entre aquests agricultors.  
1. El conveni establert entre aquests agricultors es referirà a la plantació i als treballs connexos i garantirà la racionalització dels treballs i de la utilització de la maquinària.  
2. Els projectes d'operacions col·lectives de reestructuració hauran de:  
a) Contribuir a una millora duradora de les condicions de treball en les explotacions vitícoles i permetre millorar la renda del treball.  
b) Garantir la millora de la qualitat dels vins produïts.  
c) Oferir una garantia suficient quant a la seua eficàcia econòmica.  
3. Els projectes esmentats hauran de comprendre en particular:  
a) Les diferents mesures previstes per a la reestructuració.  
b) El cost previst de les operacions de reestructuració.  
c) L'estimació de l'import de les ajudes.  
d) La disposició de la plantació, separació entre plantes i formació dels ceps.  
e) La indicació de les varietats que s'utilitzaran.  
f) Un pla plurianual de les inversions que es realitzaran.  
Article 3. Ajudes  
La sol·licitud d'ajuda es realitzarà segons model que s'indica en l'annex. acompanyat dels plans parcel·laris. El sol·licitant de l'ajuda col·lectiva serà el president de la cooperativa, que ho farà en nom dels viticultors acollits al projecte, els quals, al seu torn, subscriuran els corresponents compromisos.  
L'ajuda es concedirà en forma de prima per hectàrea de vinya reestructurada.  
L'import de la prima serà com a màxim de 300.000 pessetes per hectàrea. En cas que s'hi instal·le emparrat, la prima podrà arribar com a màxim fins 375.000 pessetes per hectàrea.  
El pagament de les ajudes podrà realitzar-se en diferents terminis d'acord amb les fases de realització de les operacions de cultiu, amb la condició que es realitze la reestructuració completa de la superfície objecte d'ajuda. En cas que un viticultor haja rebut la subvenció corresponent a una de les fases de reestructuració d'una determinada parcel·la i no finalitze les fases restants, estarà obligat a tornar la subvenció rebuda o realitzar la reestructuració completa en una altra superfície equivalent.  
Els agricultors acollits al pla que hagen realitzat les inversions previstes rebran les ajudes que els corresponga. L'agricultor que no realitze les inversions previstes en el pla perdrà el dret a l'ajuda, i mitjançant proposta de la cooperativa i aprovació de la Conselleria d'Agricultura, Pesca i Alimentació podrà passar aquest dret a altres agricultors que s'acullen al pla sense que això siga obligatori ni obligue la resta de viticultors a tornar les subvencions rebudes. Si, dos anys abans de finalitzar el projecte, algun agricultor no ha iniciat les operacions de reestructuració en una parcel·la determinada, perdrà el dret d'ajuda per a aquesta i es traspassarà el dret equivalent a un altre viticultor que s'aculla al pla.  
Article 4. Tramitació  
Caldrà presentar els projectes davant la Conselleria d'Agricultura, Pesca i Alimentació abans del 31 de juliol de 1997, al mateix temps o amb posterioritat a la sol·licitud. En aquest segon cas, aquesta anirà acompanyada del compromís dels viticultors de realitzar les inversions en les superfícies que s'indiquen en una relació adjunta.  
Una vegada revisats es procedirà, si escau, a la resolució de la concessió de l'ajuda corresponent.  
Caldrà realitzar i acabar els projectes en el termini de cinc anys des de l'aprovació.  
Per al pagament de les subvencions caldrà presentar la relació de treballs realitzats, els quals seran comprovats pels serveis oficials que emetran certificació de operacions executats.  
Article 5. Finançament  
L'import global màxim d'aquestes ajudes s'ajustarà anualment a l'habilitació pressupostària corresponent consignada en les lleis de pressupostos de la Generalitat Valenciana, aplicació 68.52.41.73252. Per a 1997, la quantia màxima serà de 50 milions de pessetes.  
Aquestes mesures de reestructuració s'inclouen en el Programa Operatiu "Agricultura i desenvolupament rural" de la Comunitat Valenciana per al període 1994/99. D'acord amb això, se sol·licitarà participació de l'administració central de l'estat i també del Fons Europeu d'Orientació i Garantia Agrícola, secció Orientació.  
DISPOSICIONS FINALS  
Primera  
Es faculta la Direcció General de Desenvolupament Rural i Producció Agrària perquè dicte les disposicions necessàries per al desenvolupament i aplicació d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.   
València, 18 d'abril de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ